Javiečiai

Javiečiai (Wong Jawa) – gausiausia Indonezijos tauta, kilusi iš centrinės Javos salos dalies, tačiau dabar gyvenanti daugelyje Indonezijos salų, taip pat emigracijoje Nyderlanduose, Malaizijoje, Suriname ir kt. Populiacija – apie 85 mln. žmonių. Kalba malajų-polineziečių grupei priklausančia javiečių kalba, nors labai dažnai vartoja ir indoneziečių kalbą.

Istorija 

Javiečiai kaip ir dauguma kitų Indonezijos tautų yra kilę iš Filipinų ir į salyną atsikraustė prieš 3000-3500 metų. Jie tapo viena pagrindinių Malajų salyno tautų. Vėliau dėl Javos salos perpildymo daug javiečių buvo iškeldinta į rečiau gyvenamas salas.

Kultūra 
Javiečiai tradiciškai verčiasi žemės ūkiu, užima daugelį valstybinių, karinių postų šalyje. Būdinga didelė religinė įvairovė: dauguma javiečių yra musulmonai, tačiau centrinėje Javoje nemaža dalis yra krikščionys (katalikai ir protestantai). Taip pat yra budistų, hinduistų, tradicinio tikėjimo (Kedžaven) išpažinėjų. Dėl tokios religinės įvairovės javiečiai paveikti skirtingų kultūrinių tradicijų. Javiečių kultūros žymūs aspektai – lėlių teatras Wayeng ir javiečių šokiai. Jie yra ir audimo meno batikos pradininkai. Tradicinė muzika atliekama gamelanu.

Iš javiečių yra kilę daug žymių Indonezijos žmonių: Sukarno, Suharto, Raden Saleh, Abdurrahman Wahid ir kt.

Malajai polineziečiai
Malajų salyno tautos
Indonezijos tautos